### NN 42/2025 (10.3.2025.), Odluka o osnivanju Nacionalnog vijeća za održivi razvoj

VLADA REPUBLIKE HRVATSKE

580

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 7. ožujka 2025. donijela

ODLUKU

O OSNIVANJU NACIONALNOG VIJEĆA
 ZA ODRŽIVI RAZVOJ

I.

Ovom Odlukom osniva se Nacionalno vijeće za održivi razvoj (u daljnjem tekstu: Vijeće).

II.

Članovi Vijeća su:

1. predsjednik Vlade Republike Hrvatske

2. čelnik tijela državne uprave nadležnog za vanjske i europske poslove

3. čelnik tijela državne uprave nadležnog za regionalni razvoj i fondove Europske unije

4. čelnik tijela državne uprave nadležnog za poslove gospodarstva

5. čelnik tijela državne uprave nadležnog za poslove zaštite okoliša i zelene tranzicije

6. čelnik tijela državne uprave nadležnog za poslove znanosti, obrazovanja i mladih

7. čelnik tijela državne uprave nadležnog za unutarnje poslove

8. čelnik tijela državne uprave nadležnog za financije

9. čelnik tijela državne uprave nadležnog za poslove pravosuđa, uprave i digitalne transformacije

10. čelnik tijela državne uprave nadležnog za poslove mora, prometa i infrastrukture

11. čelnik tijela državne uprave nadležnog za poslove prostornoga uređenja, graditeljstva i državne imovine

12. čelnik tijela državne uprave nadležnog za poslove poljoprivrede, šumarstva i ribarstva

13. čelnik tijela državne uprave nadležnog za poslove rada, mirovinskoga sustava, obitelji i socijalne politike

14. čelnik tijela državne uprave nadležnog za poslove zdravstva

15. čelnik tijela državne uprave nadležnog za poslove turizma i sporta

16. čelnik tijela državne uprave nadležnog za poslove kulture i medija

17. čelnik tijela državne uprave nadležnog za poslove demografije i useljeništva

18. čelnik tijela državne uprave nadležnog za hrvatske branitelje

19. čelnik tijela državne uprave nadležnog za Hrvate izvan Republike Hrvatske

20. ravnatelj Državnog zavoda za statistiku

21. ravnatelj Državnog hidrometeorološkog zavoda

22. ravnatelj Ureda za ljudska prava i prava nacionalnih manjina

23. ravnatelj Ureda za udruge

24. ravnatelj Ureda za ravnopravnost spolova

25. specijalni savjetnik za klimatsku akciju Republike Hrvatske

26. predstojnik Ureda za socijalno partnerstvo

27. predstavnik Hrvatske zajednice županija

28. predstavnik Hrvatske zajednice općina

29. predstavnik Udruge gradova u Republici Hrvatskoj

30. predstavnik Hrvatske gospodarske komore

31. predstavnik Hrvatske obrtničke komore

32. predstavnik Gospodarsko-socijalnog vijeća iz redova poslodavaca

33. predstavnik Gospodarsko-socijalnog vijeća iz redova sindikata

34. predstavnik Hrvatske banke za obnovu i razvitak

35. tri predstavnika Rektorskog zbora

36. predstavnik Hrvatske akademije znanosti i umjetnosti

37. predstavnik Savjeta mladih Republike Hrvatske

38. tri predstavnika organizacija civilnoga društva iz područja održivog razvoja.

Vijećem predsjedava predsjednik Vlade Republike Hrvatske, a u slučaju njegove odsutnosti čelnik tijela državne uprave nadležnog za regionalni razvoj i fondove Europske unije.

Članovi Vijeća iz stavka 1. ove točke imaju zamjenike s pravom glasa.

Za članove Vijeća koji su čelnici tijela državne uprave zamjenici se imenuju iz reda državnih dužnosnika.

Predstavnici organizacija civilnoga društva iz stavka 1. podtočke 38. ove točke imenuju se putem javnog poziva Savjeta za razvoj civilnoga društva.

III.

Vijeće obavlja sljedeće zadaće:

– prati provedbu Programa Ujedinjenih naroda za održivi razvoj do 2030. godine (u daljnjem tekstu: Agenda 2030) i njegovih 17 ciljeva održivog razvoja definiranih rezolucijom Opće skupštine Ujedinjenih naroda broj 70/1 pod naslovom »Promijenimo naš svijet: Agenda 2030 za održivi razvoj«, usvojenom u New Yorku, 21. listopada 2015.

– odobrava Dobrovoljni nacionalni pregled o provedbi ciljeva održivog razvoja u Republici Hrvatskoj, u svrhu njegovog predstavljanja na Političkom forumu o održivom razvoju na visokoj razini, glavnom tijelu UN-a za evaluaciju i reviziju provedbe Agende 2030 na globalnoj razini te predlaže Vladi Republike Hrvatske njegovo usvajanje

– prema potrebi usvaja i druga izvješća o rezultatima i aktivnostima provedbe Agende 2030 i ciljeva održivog razvoja u Republici Hrvatskoj za potrebe međunarodne suradnje

– potiče jačanje suradnje i javne svijesti o važnosti i provedbi Agende 2030 u svim slojevima hrvatskog društva i sa svim dionicima održivog razvoja u Republici Hrvatskoj.

IV.

Vijeće se sastaje po potrebi, a najmanje jednom godišnje.

Sjednice Vijeća saziva predsjednik Vijeća.

Vijeće donosi odluke većinom glasova prisutnih. U slučaju jednakog broja glasova, odlučuje glas predsjednika Vijeća.

Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu, niti naknadu troškova.

V.

Sjednicama Vijeća, po potrebi i na poziv predsjednika Vijeća, mogu prisustvovati i predstavnici drugih tijela i institucija te stručnjaci iz relevantnih područja, bez prava glasa.

Za operativnu provedbu zadaća iz točke III. ove Odluke Vijeće može odlukom osnivati radne skupine čijim radom koordiniraju odabrani članovi Vijeća ili njihovi zamjenici.

VI.

Poslove tehničkog tajništva Vijeća obavlja tijelo državne uprave nadležno za regionalni razvoj i fondove Europske unije.

Tehničko tajništvo, u suradnji s drugim tijelima organizira i koordinira pripremu Dobrovoljnog nacionalnog pregleda o provedbi ciljeva održivog razvoja u Republici Hrvatskoj, u svrhu njegovog predstavljanja na Političkom forumu o održivom razvoju na visokoj razini, glavnom tijelu UN-a za evaluaciju i reviziju provedbe Agende 2030 na globalnoj razini.

VII.

Zadužuje se Ministarstvo regionalnoga razvoja i fondova Europske unije da o ovoj Odluci obavijesti članove Vijeća i tijela iz točke II. stavka 1. ove Odluke.

Zadužuju se članovi Vijeća iz točke II. stavka 1. podtočaka 2. – 26. ove Odluke da u roku od osam dana od dana primitka obavijesti iz stavka 1. ove točke imenuju zamjenike članova Vijeća i o tome obavijeste Ured predsjednika Vlade Republike Hrvatske i Ministarstvo regionalnoga razvoja i fondova Europske unije.

Zadužuju se tijela iz točke II. stavka 1. podtočaka 27. – 37. ove Odluke da u roku od osam dana od dana primitka obavijesti iz stavka 1. ove točke imenuju članove Vijeća i zamjenike članova Vijeća i o tome obavijeste Ured predsjednika Vlade Republike Hrvatske i Ministarstvo regionalnoga razvoja i fondova Europske unije.

Zadužuje se Savjet za razvoj civilnoga društva da u roku od osam dana od dana primitka obavijesti iz stavka 1. ove točke pokrene postupak javnog poziva za sudjelovanje predstavnika organizacija civilnoga društva iz točke II. stavka 1. podtočke 38. ove Odluke u radu Vijeća te o rezultatima javnog poziva i izabranim predstavnicima organizacija civilnoga društva u roku od 30 dana obavijeste Ured predsjednika Vlade Republike Hrvatske i Ministarstvo regionalnoga razvoja i fondova Europske unije.

VIII.

Danom stupanja na snagu ove Odluke prestaje važiti Odluka o osnivanju Nacionalnog vijeća za održivi razvoj (»Narodne novine«, br. 7/18. i 43/21.).

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/24-04/412

Urbroj: 50301-05/16-25-6

Zagreb, 7. ožujka 2025.

Predsjednik
 mr. sc. Andrej Plenković, v. r.